**Godzone** je slovenský kresťanský evanjelizačný projekt, ktorého hlavným poslaním je evanjelizácia mládeže. Realizuje ho občianske združenie "SP" zo Sliača a zastrešuje Združenie kresťanských spoločenstiev mládeže (ZKSM) a Rada pre mládež a univerzity Konferencie biskupov Slovenska. Okrem iných aktivít, organizuje projekt Godzone od roku 2009, každoročne v rámci *Týždňa Cirkvi pre mládež* hudobno-koncertné turné Godzone Tour, ktoré je najvýraznejšou službou projektu. Godzone projekt vznikol pod záštitou občianskeho združenia ZKSM a vždy bol a je podriadený autorite a učeniu Rímskokatolíckej cirkvi.

Vznik
-----

V roku 2009 oslovili členovia Rady pre mládež a univerzity Konferencie biskupov Slovenska laické kresťanské spoločenstvo SP zo Sliača s ponukou na zorganizovanie evanjelizačného turné zameraného pre mládež. V novembri 2009 sa uskutočnila šnúra koncertov *Enter the GodZone* v siedmych slovenských mestách. Organizátori sa následne sformovali do projektu Godzone so sídlom na Sliači. Od roku 2010 organizujú každý rok podobné evanjelizačné turné v rámci Týždňa Cirkvi pre mládež v novembri.

Služba
------

Služba projektu Godzone zahŕňa okrem evanjelizačného turné, rôzne iné oblastí: Godzone konferencia, Ženská konferencia, Mužská konferencia, Godzone school, Godzone Academy, Godzone mission, kapela ESPÉ, Godzone camp

Godzone tour
------------

*Godzone tour* je týždňové koncertné turné, ktorého hlavným cieľom je evanjelizácia mládeže. Ide o približne dvojhodinové večerné predstavenie, dramaturgicky sa skladá z vystúpení kresťanských hudobníkov, divadelných scénok, tanca, videoprojekcie a rozličných príhovorov z pódia. Mimo hlavného večerného programu je súčasť návštevy každého mesta evanjelizácia v uliciach, dobročinné aktivity a pomoc v mestách a školách. Víziou projektu je priniesť prebudenie, zjednotenie a motiváciu. Priniesť silné posolstvo evanjelia spôsobom, ktorý zasiahne – atraktívnym, kreatívnym a moderným. 

Godzone turné má každý rok odlišnú tému a prispôsobený program. V roku 2019 sa Godzone tour zúčastnilo vyše 22 500 ľudí  a film TO na čom záleží, ktorý bol náhradou za evanjelizačné turné v čase pandémie, v premiére pozrelo takmer 40 000 divákov. Program Godzone tour realizujú prevažne mladí dobrovoľníci. Na programe participujú slovenské kresťanské skupiny ako ESPÉ, PiarMusic a Lámačské chvály.

Godzone konferencia
-------------------

Godzone konferencia vznikla v roku 2012 s myšlienkou formovať a spájať ľudí, ktorým ide o Božie kráľovstvo. Konferencia je každoročné dvojdňové stretnutie, plné duchovnej formácie, modlitieb chvál a spoločnej oslavy Kráľa Kráľov. Okrem toho je súčasťou programu aj tradičná  Hot-dog párty, sv. spovede, video oznamy, aktivity, svedectvá a tiež krátke rozhovory s jednotlivými lídrami na Slovensku. Godzone konferencia vytvára priestor na osobnejšie stretnutie s ľuďmi, spoločné modlitby, zdieľanie svedectiev a umožňuje pokračovať v myšlienkach Godzone turné.

Ženská konferencia - Nespútaná
------------------------------

Ženská konferencia, organizovaná projektom Godzone, je každoročným stretnutím žien zo Slovenska i Česka. Vytvára priestor pre stretnutie žien všetkých vekových kategórii, ktoré sa navzájom môžu inšpirovať vo viere, povzbudiť prednáškami, svedectvami, spoločnými diskusiami, rozhovormi a čerpať tak novú nádej z modlitieb a chvál. 

Konferencia v roku 2019, s názvom *Nespútaná - Ty*, spojila 500 účastníčok. Téma poukazovala na upevnenie ženskej identity a pripomínala jedinečnosť, ktorú v sebe každá žena nesie. Poslednej, online konferecie, sa zúčastnilo takmer 1300 účastníčok.

Mužská konferencia - Skala
--------------------------

Je každoročným stretnutím mužov, ktorí túžia byť skalou, tak ako Kristus. Aj preto sa konferencia nazýva Skala. Muži sa potrebujú stretávať s inými mužmi, zdieľať svoje skúsenosti, povzbudzovať sa. Mužská konferencia vznikla ako jeden zo záverečných projektov študentov Godzone school v roku 2017. Jej cieľom je povzbudzovať mužov, a tak rásť k svätosti a k tomu, aby sa stali Skalami ako Kristus. Program konferencie, ktorá trvá dva dni, je určený výhradne pre mužov. Na poslednom ročníku mužskej konferencie, v roku 2020, sa zúčastnilo 200 mužov.

Godzone camp
------------

Godzone camp je 6 dňový intenzívny letný tábor pre teenegerov od 13 do 19 rokov. Aj keď  na ňom zažívajú plno zábavy, dobrodružstva a nových priateľstiev, nie je to len obyčajný tábor, plný aktivít a adrenalínu. Okrem nezvyčajných súťaží a hier sú pripravené večery chvál a modlitieb, sv. omše či formačné slová, ktoré môžu povzbudiť a ukázať cestu ďalej. 

Na Godzone camp prichádzajú teenageri z celého Slovenska aj Česka. Pilier jednoty, rodiny a súdržnosti je základom tohto letného dobrodružstva. 

Godzone campu 2020 The Breakthrough sa zúčastnilo 80 účastníkov.

Godzone Academy
---------------

Godzone Academy je e-learningový portál, ktorý zahŕňa kurzy s rozličnými témami ako napríklad vzťahy, život v spoločenstve, chvály a mnoho ďalších od známych rečníkov, kňazov a laikov. Je určený pre každého, kto chce investovať do seba, chce sa naučiť niečo nové alebo prehĺbiť svoje znalosti v duchovnej oblasti života.

Godzone school
--------------

Godzone school je 2-ročná animátorská škola pre ľudí, ktorí cítia povolanie k líderstvu a túžia byť súčasťou duchovného prebudenia. Víziou Godzone School je formovať mladých ľudí, ktorí sa stanú zodpovedými lídrami, budú schopní aplikovať princípy Božieho kráľovstva v bežnom živote, a tak budú privádzať ľudí vo svojom okolí bližšie k Bohu. Počas siedmych ročníkov sa Godzone school zúčastnilo  520 mladých lídrov!

Výstupom animátorskej školy sú projekty, na ktorých študenti pracujú spoločne, alebo individuálna dvojtýždňová stáž v kancelárii Godzone projektu. Osnovy Godzone školy sú schválené Konferenciou biskupov Slovenska. Garantom školy je ZKSM a účastníci po jej absolvovaní získavajú certifikát akreditovaný Ministerstvom školstva a KBS.

Godzone mission
---------------

Godzone mission sú malé evanjelizačné výjazdy do farností, spoločenstiev a škôl, ktoré vytvárajú priestor prichádzať k ľuďom osobne, priblížiť im Božiu lásku a rozprávať svedectvá, o tom ako Ježiš zmenil ich životy. Na základe týchto výjazdov vzniklo už niekoľko desiatok spoločenstiev a skupiniek ľudí, ktorí sa začali pravidelne stretávať a modliť.

### Prehľad uskutočnených turné

| Názov turné | Rok | Mestá | Účasť |
| --- | --- | --- | --- |
| Enter the GodZone | 2009 | Ružomberok, Sliač, Poprad, Spišská Belá, Bratislava, Prešov, Žilina | 5400 |
| Godzone in the streets | 2010 | Prešov, Spišská Nová Ves, Lučenec, Bratislava, Trenčín, Sliač | 6000 |
| The ONE | 2011 | Košice, Lipany, Žilina, Bratislava, Trenčín, Levice | 9700 |
| Generácia KIOBK | 2012 | Košice, Poprad, Ružomberok, Považská Bystrica, Trnava, Banská Bystrica | 11000 |
| Armáda Kráľa | 2013 | Poprad, Košice, Považská Bystrica, Partizánske, Trnava, Banská Bystrica | 12700 |
| Nezastaviteľní | 2014 | Poprad, Košice, Považská Bystrica, Bratislava, Banská Bystrica, Ružomberok | 15500 |
| Zmena atmosféry | 2015 | Poprad, Košice, Žilina, Bratislava, Brno, Zvolen | 19000 |
| Nový level | 2016 | Poprad, Košice, Žilina, Banská Bystrica, Bratislava, Praha | 21453 |
| Odhodlaní zmeniť svet | 2017 | Poprad, Košice, Brezno, Žilina, Bratislava, Praha | 22378 |
| Chceme viac? | 2018 | Poprad, Košice, Žilina, Banská Bystrica, Bratislava | 22511 |
| Ide o viac | 2019 | Prešov, Poprad, Žilina, Banská Bystrica, Bratislava | 25056 |
| To na čom záleží | 2020 | Online | 40 000 (v premiére) |
| Boh nie je mŕtvy | 2021 | Online | N/A |

Referencie
----------

1. 1 2   *O projekte* [online]. [Cit. 2018-10-11]. Dostupné online.
2. ↑  RÁBARA, Pavol; TAKÁČ, Adam. *Evanjelizácia nie je promenáda, na ktorej stoja iba hlboko zbožní* [online]. POSTOJ MEDIA, 2018-11-22, [cit. 2018-11-30]. Dostupné online.
3. ↑   *GODZONE* [online]. [Cit. 2021-06-03]. Dostupné online.
4. 1 2  GAZDA, Imrich. *Godzone tour: Boh, pukance & rock´n´roll* [online]. Postoj Media, 2017-11-23, [cit. 2018-10-11]. Dostupné online.
5. 1 2  TAKÁČ, Adam. *Godzone nie je emotívny zážitok na jeden večer* [online]. POSTOJ MEDIA, 2018-11-11, [cit. 2018-11-30]. Dostupné online.
6. ↑   *Enter the God Zone* [online]. Bethel Store, [cit. 2020-07-18]. Dostupné online. (po anglicky)
7. 1 2 3   *Na evanjelizačné podujatie Godzone tour prišlo viac ako 22.500 ľudí* [online]. TASR, 2018-11-19, [cit. 2018-11-30]. Dostupné online.
8. ↑   *Magazín - Ženská konferencia NESPÚTANÁ – ESENCIA už tento víkend! | VER.sk* [online]. www.ver.sk, [cit. 2021-06-03]. Dostupné online.
9. ↑   *Godzone Mužská konferencia* [online]. www.mojakomunita.sk, [cit. 2021-06-03]. Dostupné online.
10. ↑  DODOK, Jaroslav. *Godzone tour po prvýkrát v Brezne: Mladým nechýba odhodlanie pomáhať* [online]. Petit Press, 2017-11-16, [cit. 2018-10-11]. Dostupné online.
11. ↑   *Vďaka Godzone dobrovoľníkom ožili viaceré miesta na Slovensku* [online]. www.aktuality.sk, [cit. 2021-06-03]. Dostupné online. (po anglicky)
12. 1 2   *Generácia KIOBK - Godzone Tour 2018* [online]. [Cit. 2018-11-30]. Dostupné online.
13. ↑   *Křesťan dnes* [online]. 2020-12-17, [cit. 2021-06-03]. Dostupné online. (po česky)
14. ↑   *Dobrovoľníci z Projektu Godzone pomáhali v sociálnych zariadeniach aj v meste* [online]. Petit Press, 2018-11-15, [cit. 2018-11-30]. Dostupné online.

Externé odkazy
--------------

* *Godzone tour: Boh, pukance & rock´n´roll - reportáž denníka Postoj*
* *godzone.sk - oficiálny web*